Влизайки в къща-музей „Ванга“ виждате не само онова, което чисто материално е заобикаляло пророчицата, но добивате представа и за нейния духовен свят – Радио Верига Фокус
Петрич. Влизайки в къща-музей „Ванга“ виждате не само онова, което чисто материално е заобикаляло пророчицата, но добивате представа и за нейния духовен свят. Това каза за Радио „Фокус“ – Пирин Сотир Иванов, директор на Исторически музей – Петрич. По думите му това е къщата, в която Ванга прекарва целия си живот. „Къщата е построена от нейния съпруг. Интересното в нея е, че ние запазихме всичко във вида, който е оставила приживе пророчицата. Така че, влизайки в къщата виждате не само онова, което чисто материално я е заобикаляло като иконите, мебелите, но чрез разположението им, чрез разположението на всичко това, което може да видите в интериора, добивате представа и за нейния духовен свят, за нейната скромност и чистота“, каза още Иванов. Той добави, че култът на Ванга към белия цвят и прецизността в една изключително малка почти възрожденска българска къща, в която обаче има една топлина която е характерна и която е била важна наред с предсказанията също може да бъде видяна в музея. Ливия НИНОВА